# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Iechyd a Diogelwch (Diwygio) (Ymadael â'r UE) 2018** |
| **DYDDIAD**  | **29 Gorffennaf 2019** |
| **GAN**  | **Rebecca Evans AC, Y Gweinidog Cyllid a’r Trefnydd** |

**Rheoliadau Iechyd a Diogelwch (Diwygio) (Ymadael â'r UE) 2018**

**Cyfraith yr UE a ddargedwir sy'n cael ei diwygio**

* Rheoliad yr UE, Rheoliad Gweithredu’r Comisiwn (EU) Rhif 1112/2014

**Deddfwriaeth Ddomestig**

* Rheoliadau Gosodiadau a Gwaith Piblinellau Alltraeth (Rheoli a Gweinyddu) 1995
* Rheoliadau Gosodiadau Alltraeth (Atal Tân a Ffrwydriadau, ac Ymateb i Argyfwng) 1995
* Rheoliadau Safleoedd a Gweithrediadau Tyllau Turio 1995
* Rheoliadau Gosodiadau Alltraeth a Ffynhonnau (Dylunio ac Adeiladu, etc.) 1996
* Rheoliadau Iechyd a Diogelwch (Arwyddion a Signalau Diogelwch) 1996
* Rheoliadau Rheoli Sylweddau Peryglus i Iechyd 2002
* Rheoliadau Rheoli Ymbelydredd Optegol Artiffisial yn y Gweithle 2010
* Rheoliadau Gosodiadau Alltraeth (Cyfarwyddeb Diogelwch Alltraeth) (Achos Diogelwch etc.) 2015
* Rheoliadau Rheoli Peryglon Damweiniau Mawr 2015
* Rheoliadau Ymbelydriadau Ïoneiddio 2017
* Rheoliadau Organeddau a Addaswyd yn Enetig (Defnydd Amgaeedig) 2014

**Effaith yr OSau mewn perthynas â Chymru:**

O ran effaith yr OSau yng Nghymru, mae'n gwneud diwygiadau i'r rheoliadau a ganlyn i'r graddau y maent yn ymwneud ag agweddau amgylcheddol o fewn cymhwysedd deddfwriaethol. Byddant yn mynd i'r afael â methiannau a chyfeiriadau dibwrpas mewn deddfwriaeth iechyd a diogelwch sy'n deillio o ymadawiad y DU â'r Undeb Ewropeaidd.

**Rheoliadau Rheoli Peryglon Damweiniau Mawr 2015**Caiff y Rheoliadau hyn eu diwygio mewn perthynas â’r ddarpariaeth o ran rhoi gwybodaeth i'r cyhoedd, a'r gofyniad i ddarparu gwybodaeth i Aelod-wladwriaethau a'u cynghori, darparu gwybodaeth i'r Comisiwn Ewropeaidd ac mewn perthynas â chynnwys cynlluniau argyfwng allanol oherwydd na fydd hyn yn briodol ar ôl i'r DU ymadael â'r UE.

**Rheoliadau Organeddau a Addaswyd yn Enetig (Defnydd Amgaeedig) 2014**
Caiff y Rheoliadau hyn eu diwygio i gael gwared ar gyfeiriad dibwrpas ac i ddiwygio'r gofynion sy'n ymwneud â'r awdurdod cymwys i roi gwybod i Wladwriaethau'r Ardal Economaidd Ewropeaidd ac i adrodd i'r Undeb Ewropeaidd oherwydd na fydd y gofynion hyn yn briodol ar ôl i'r DU ymadael â'r UE.

**Unrhyw effaith y gall yr OS ei chael ar gymhwysedd deddfwriaethol y Cynulliad a/neu gymhwysedd gweithredol Gweinidogion Cymru**

Mae'r OSau (pan fônt yn berthnasol i Gymru) o fewn cymhwysedd deddfwriaethol, fodd bynnag, o dan yr amgylchiadau eithriadol hyn pan fo gofyn inni ystyried a chywiro nifer digyffelyb o ddarnau deddfwriaeth o fewn amserlen dynn gan ddefnyddio adnoddau cyfyngedig, egwyddor gyffredinol Llywodraeth Cymru yw ein bod yn gofyn i Lywodraeth y DU ddeddfu ar ein rhan ar gyfer nifer mawr o offerynnau statudol.

**Diben y diwygiadau**

Mae amrywiaeth o fesurau cymunedol ym maes iechyd a diogelwch yn y gwaith wedi eu mabwysiadu o dan Erthygl 153 o'r Cytuniad ar Weithrediad yr UE sy'n cynnwys Cyfarwyddebau, yn arbennig Cyfarwyddeb 89/391/EEC ar gyflwyno mesurau i wella iechyd a diogelwch gweithwyr yn y gweithle ('y Gyfarwyddeb Fframwaith'). Mae mesurau eraill yn cynnwys Rheoliadau sy'n gweithredu'n uniongyrchol. Mae rheoliadau iechyd a diogelwch domestig yn cefnogi ac yn gweithredu'r mesurau a fabwysiadwyd gan yr UE.

Bydd Deddf Ymadael â'r Undeb Ewropeaidd 2018 yn gosod deddfwriaeth sy'n deillio o'r UE yn ei lle i sicrhau ei bod yn gweithredu'n gywir ac yn effeithiol pan fydd y DU yn ymadael â'r UE. Bydd y diwygiadau hyn yn mynd i'r afael â methiannau mewn deddfwriaeth iechyd a diogelwch sy'n deillio o ymadawiad y DU â'r UE. Mae'r offeryn hwn yn diwygio darpariaethau a fydd, er enghraifft, yn dod yn amhriodol neu'n ddibwrpas.

Mae'r offeryn hwn yn diwygio'r ddeddfwriaeth berthnasol i sicrhau bod mesurau diogelu a fframweithiau rheoliadol yn cael eu cynnal a'u cadw ac yn parhau i weithio yn yr un modd pan fydd y DU wedi ymadael â'r UE.

Mae'r OS a'r Memoranda Esboniadol cysylltiedig sy'n nodi effaith pob un o'r diwygiadau i'w gweld yma: <https://beta.parliament.uk/statutory-instruments/TaCkRtJW>

**Pam y rhoddwyd cydsyniad**

Rhoddwyd cydsyniad i Lywodraeth y DU wneud y cywiriadau hyn o ran ac ar ran Cymru, am resymau’n ymwneud ag effeithlonrwydd, hwylustod ac oherwydd natur dechnegol y diwygiadau. Mae’r diwygiadau wedi cael eu hystyried yn llawn; ac nid oes unrhyw wahaniaeth o ran polisi. Diben y diwygiadau hyn yw sicrhau bod y llyfr statud yn parhau i weithio ar ôl i’r DU ymadael â’r UE. Mae hyn yn unol â’r egwyddorion ar gyfer cywiro y cytunwyd arnynt ym mis Mai gan Is-bwyllgor y Cabinet ar Bontio Ewropeaidd.